Keywords

Summary



Keywords

1. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke, ki nasprotujejo javnemu redu ali sprejetim moralnim načelom

(Uredba Sveta št. 207/2009, člen 7(1)(f) in (2))

2. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke, ki nasprotujejo javnemu redu ali sprejetim moralnim načelom

(Uredba Sveta št. 207/2009, člen 7(1)(f))

Summary

1. Iz člena 7(1)(f) in (2) Uredbe št. 207/2009 o blagovni znamki Skupnosti je razvidno, da je treba zavrniti registracijo znamke, kadar je ta v delu Unije, ki lahko obsega eno samo državo članico, v nasprotju z javnim redom in sprejetimi moralnimi načeli.

V splošnem interesu, ki stoji za absolutnim razlogom za zavrnitev iz člena 7(1)(f) Uredbe št. 207/2009, je, da se ne registrirajo znaki, ki bi pri uporabi v javnosti, sestavljeni iz potrošnikov proizvodov in storitev, ki jih označujejo, na ozemlju Unije škodili javnemu redu ali sprejetim moralnim načelom. V teh okoliščinah je treba obstoj absolutnega razloga za zavrnitev iz člena 7(1)(f) te uredbe presojati glede na to, kako proizvode ali storitve, za katere se zahteva registracija, zaznava povprečni potrošnik, ki je na ozemlju Unije. Po eni strani so potrošniki na ozemlju Unije po definiciji na ozemlju države članice. Po drugi strani znaki, ki jih lahko upoštevna javnost zaznava kot nasprotne javnemu redu ali sprejetim moralnim načelom, niso enaki v vseh državah članicah, med drugim iz jezikovnih, zgodovinskih, socialnih ali kulturnih razlogov. Zato na zaznavo, da je znamka v nasprotju z javnim redom ali sprejetimi moralnimi načeli ali da ni, vplivajo okoliščine, ki so lastne državi članici, v kateri so potrošniki, ki sestavljajo upoštevno javnost. Zato je treba šteti, da je treba za uporabo absolutnega razloga za zavrnitev iz člena 7(1)(f) Uredbe št. 207/2009 upoštevati ne le okoliščine, ki so skupne državam članice Unije, ampak tudi posebne okoliščine posameznih držav članic, ki lahko vplivajo na zaznavo upoštevne javnosti, ki je na ozemlju teh držav.

(Glej točke 26 in od 29 do 34.)

2. Figurativni znak, ki prikazuje sovjetski grb, katerega registracija za znamko Skupnosti se zahteva za proizvode in storitve iz razredov 3, 14, 18, 23, 26 in 43 v smislu Nicejskega aranžmaja, je v nasprotju z javnim redom in sprejetimi moralnimi načeli na Madžarskem v smislu člena 7(1)(f) Uredbe št. 207/2009 o blagovni znamki Skupnosti.

Iz člena 269/B madžarskega kazenskega zakonika, kot ga razlagata doktrina in upravna praksa, je razvidno, da je madžarski zakonodajalec menil, da je nujno prepovedati nekatere rabe „simbolov despotizma“, med katerimi so srp in kladivo ter peterokraka rdeča zvezda. Tej prepovedi, ki se nanaša tudi na uporabo zadevnih znakov kot znamk, so dodane kazenske sankcije. Ni sporno, da prepoved uporabe „simbolov despotizma“ kot znamk pomeni, da se taki simboli zaznavajo, kot da so na Madžarskem v nasprotju z javnim redom ali sprejetimi moralnimi načeli. Ni sporno niti, da prijavljena znamka prikazuje grb nekdanje ZSSR in da med drugim vključuje srp in kladivo ter rdečo peterokrako zvezdo.

V teh okoliščinah bi znaten del javnosti na Madžarskem uporabo prijavljene znamke kot znamke zaznaval, kot da je v nasprotju z javnim redom ali sprejetimi moralnimi načeli v smislu člena 7(1)(f) te uredbe.

(Glej točke 51 in od 59 do 62.)